ภารกิจท่ามกลางวิกฤติโควิด-19 กต.บูรณาการพาคนไทยกลับบ้าน
ปรากฏการณ์ภัยพิบัติโรคระบาดแห่งศตวรรษ จากไวรัสโควิด–19 ส่งผลกระทบอย่างรุนแรงต่อผู้คนทั่วโลก ประเทศต่างๆต้องออกมาตรการจำกัดการเข้า–ออกประเทศ จนถึงการใช้ยาแรงที่ห้ามเข้า-ออกเลย เพื่อป้องกันการแพร่ระบาดของโรคทำให้มีคนชาติต่างๆติดค้างอยู่ในหลายประเทศ รวมทั้ง คนไทยในต่างประเทศ ด้วย ไม่สามารถเดินทางกลับไทยได้ในทันที จึงเป็นทั้งโจทย์ใหญ่และความท้าทายของรัฐบาลในงานด้านการดูแลและคุ้มครองคนไทยในต่างประเทศจึงเป็นภารกิจสำคัญที่ กระทรวงการต่างประเทศ (กต.) ซึ่งเปรียบเสมือน นักรบแนวหน้า ต้องบูรณาการการประสานงานกับทุกหน่วยงานทั้งภายในและนอกประเทศ โดยมี นายดอน ปรมัตถ์วินัย รมว. และ นางบุษยา มาทแล็ง ปลัดกระทรวง คอยกำกับและอำนวยความสะดวก เพื่อให้คนไทยทั่วโลกได้กลับบ้านเร็วที่สุดหน่วยงานหลักที่ถูกกำหนดให้รับผิดชอบเป็นศูนย์บูรณาการภารกิจนี้คือ กรมการกงสุล ที่มีหน้าที่ดูแลคนไทยทั่วโลก มี นายชาตรี อรรจนานันท์ อธิบดีกรมการกงสุล เป็นหัวหน้าทีม ประสานงานกับ สถานเอกอัครราชทูต (สอท.) และ สถานกงสุลใหญ่ (สกญ.) ทั่วโลก รวมทั้งหน่วยงานและองค์กรต่างๆในประเทศทีมข่าวไทยรัฐ ยกทีมไปเจาะลึกเกี่ยวกับ ภารกิจหลังบ้าน ที่เปรียบเป็นการทำงานปิดทองหลังพระ นายชาตรี เปิดเผยว่า ช่วงเริ่มต้นวิกฤติและมีคนไทยติดค้างในแต่ละประเทศ กระทรวงการต่างประเทศ ได้ตัวเลขสำรวจที่ลงทะเบียนกับสถานเอกอัครราชทูตและสถานกงสุลใหญ่เป็นหลักว่าประสงค์จะกลับประเทศไทยมีข้อมูล คนไทยจาก 134 ประเทศที่มีความต้องการเดินทางกลับ ทั้งทางบก และทางอากาศส่วนใหญ่เป็นกลุ่มแรงงานภาคบริการ รับจ้างทั่วไป นักเรียน นักศึกษา แม่บ้าน พระภิกษุ นับตั้งแต่เกิดเหตุการณ์จนถึงปัจจุบันสามารถนำคนไทยกลับบ้านแล้วไม่น้อยกต. บริหารจัดการโดยจัดลำดับความสำคัญตามความจำเป็นเร่งด่วน ก่อน-หลัง ลำดับแรก คือ กลุ่มผู้เดินทางที่เปราะบาง ได้แก่ ผู้ป่วย คนตกค้างสนามบิน คนที่วีซ่าหมดอายุ (จากมาตรการห้ามอากาศยานเข้า-ออกของประเทศต้นทาง) นักท่องเที่ยวตกค้าง ซึ่งเป็นกลุ่มผู้ที่ได้รับความเดือดร้อนโดยตรงจากมาตรการปิดน่านฟ้าและยกเลิกเที่ยวบินอย่างฉับพลัน ทำให้กลายเป็นผู้ตกทุกข์ในสนามบินในประเทศต่างๆที่ สอท.และ สกญ.ต้องเร่งเข้าไปให้ความช่วยเหลือลำดับที่ 2 คือ กลุ่มผู้เดินทาง ได้แก่ พระสงฆ์ นักเรียน (รวมถึงนักเรียน AFS) นักศึกษา คนตกงาน ตามลำดับ โดยรูปแบบการเดินทางมีทั้งการกลับมากับเที่ยวบินคาร์โก มาพร้อมกับเที่ยวบินต่างชาติที่มารับคนต่างชาติในไทยกลับประเทศ รวมทั้งการจัดเที่ยวบินเช่าเหมาลำไปรับ เนื่องจากปัจจุบันยังมีมาตรการห้ามอากาศยานทำการบินเข้าสู่ประเทศไทยเป็นการชั่วคราวตามประกาศของ กพท.ส่วนการดำเนินการบริหารเที่ยวบินจะพิจารณาให้ครอบคลุมจำนวนประเทศมากที่สุดและหมุนเวียนไปแต่ละภูมิภาค และประการสำคัญคือ อยู่บนพื้นฐานที่ไม่ให้เป็นภาระค่าใช้จ่ายมากเกินไปแก่ผู้โดยสาร โดยได้พยายามต่อรองราคาค่าบัตรโดยสารให้มากที่สุดสิ่งสำคัญในการทำงานที่จะประสบผลสำเร็จได้จะต้องอาศัยความร่วมมือจากทีมประเทศไทยต้นทาง ได้แก่ สอท./สกญ. ชุมชนไทยในต่างประเทศ และทีมประเทศไทยปลายทาง ได้แก่ หน่วยงานที่เกี่ยวข้องทั้งภาครัฐ เอกชน ประชาสังคม รวมทั้งคนไทยทุกคนในประเทศด้วย นายชาตรี กล่าวถึงการทำงานนายชาตรี ยังเผยอีกว่า ช่วงเกิดวิกฤติ สอท.และ สกญ.ในต่างประเทศ 98 แห่ง ทำงานกันอย่างหนัก โดย กรมการกงสุล ประสานกับ สอท. และ สกญ. ให้ไปช่วยเหลือคนไทยที่ติดค้างตามสนามบินบ้าง ตามเมืองต่างๆบ้าง นำอาหารและอุปกรณ์ป้องกันเชื้อโรคไปแจก คอยดูแลจนได้กลับประเทศเอกอัครราชทูต กงสุลใหญ่ ข้าราชการและ เจ้าหน้าที่ ต่างระดมกันจัดถุงยังชีพ บรรจุอุปกรณ์ป้องกันเชื้อโรคและอาหารประทังชีวิต เพื่อแจกจ่ายแก่ผู้ที่ติดค้างตามสนามบิน และระหว่างเดินทางกลับไทยนอกจากนี้ได้ร่วมกับชุมชนไทยและจิตอาสาในประเทศต่างๆ นำถุงยังชีพ อาหาร และอุปกรณ์ป้องเชื้อโรค ทั้งหน้ากากอนามัยและเจล มีการผลิตหน้ากากผ้าแจกจ่ายคนไทยที่อาศัยอยู่ในแต่ละชุมชน และที่ขาดแคลนด้วยจากการทำงานเชิงรุกของ สอท. สกญ. แล้ว กรมการกงสุล ยังได้สนับสนุนการช่วยเหลือคนไทยในต่างประเทศโดยร่วมมือกับ กลุ่มคนไทยจิตอาสา ทั้งในประเทศและต่างประเทศโดยเฉพาะ ทีมแพทย์ ในการให้คำปรึกษาด้านสุขภาพกายและสุขภาพจิตแก่คนไทยในต่างประเทศที่ได้รับความเดือดร้อนจากการระบาดของโควิด-19 โดยไม่คิดค่าใช้จ่ายผ่าน Application และ platform ออนไลน์ อาทิ Ooca Doctor A to Z รพ.สมิติเวช เป็นต้นนอกจากบทบาทการช่วยเหลือคนไทยในยามวิกฤติแล้ว รมว.กต. และ ปลัดกระทรวงการต่างประเทศ ได้เน้นย้ำให้ สอท./สกญ. สำรวจเครือข่ายงานความร่วมมือในการต่อสู้กับโควิด-19 อาทิ การวิจัย เวชภัณฑ์ เครื่องมือที่เป็นเลิศด้านสาธารณสุขและวิทยาการจากประเทศต่างๆ ในประเทศประจำการมาปรับใช้ให้เป็นประโยชน์แก่ไทยด้วยการช่วยเหลือคนไทยให้ได้กลับประเทศอย่างปลอดภัยเป็นทั้งหน้าที่และความมุ่งหวังในใจของข้าราชการ กต. ทุกคน หลายกรณีใช้หลักมนุษยธรรมในการพิจารณาให้ความช่วยเหลือได้ ไม่ว่าจะเป็นกรณีคนป่วยหนัก หญิงมีครรภ์ ผู้ที่จำเป็นต้องรีบกลับมาเยี่ยมบิดามารดาที่ป่วยหนักระยะสุดท้าย เป็นต้นแต่ยังมีคนอีกกลุ่มหนึ่งที่เรียกว่าเป็น คนต่างชาติที่มีความแนบแน่นกับไทย เช่น เป็นผู้มีภูมิลำเนาและมีครอบครัวในไทย อยู่ระหว่างการรอได้รับสัญชาติไทย หรือมีคู่สมรสในไทย พระภิกษุชาวต่างชาติที่จำพรรษาในไทยมายาวนาน ไปประกอบกิจกรรมทางศาสนาในต่างประเทศชั่วคราว ยังไม่สามารถกลับเข้ามาได้รวมทั้งเด็กต่างชาติที่มีผู้ปกครองและเรียนอยู่ในไทย ไปทัศนศึกษาในต่างประเทศระยะสั้น และครอบครัวของผู้ที่มีใบอนุญาตทำงานในไทยแล้ว แต่ไม่สามารถเดินทางมาอยู่ร่วมกับครอบครัวในไทยได้ เป็นต้น ซึ่งเป็นเรื่องที่น่าเห็นใจอย่างมาก เพราะขณะนี้อนุญาตให้เฉพาะคนไทยเข้าประเทศ เว้นแต่คนต่างชาติบางประเภท เช่น คณะทูตนายชาตรี พูดถึง คนไทยในต่างประเทศว่าเป็นพี่น้องเพื่อนร่วมชาติ เป็นคนไทย ควรได้กลับประเทศตามที่ร้องขอ รวมทั้งมีสิทธิในฐานะพลเมืองของไทย ในการได้รับการดูแลคุ้มครองและเข้าถึงบริการสาธารณะจากรัฐ ไม่อยากให้มีการแยกแยะหรือเลือกปฏิบัติอยากให้เข้าใจว่าเราสู้อยู่กับโรค ไม่ใช่สู้กับคนร่วมชาติของเรา ยามเจ็บไข้ได้ป่วยก็ต้องรักษา ที่สำคัญขอให้ย้อนนึกถึงเหตุการณ์การนำคนไทยชุดแรกจำนวน 138 คน กลับจากอู่ฮั่นและหูเป่ย เมื่อวันที่ 4 ก.พ.2563 ซึ่งในเวลานั้น คนไทยทั้งในและต่างประเทศเฝ้าคอยอย่างใจจดจ่อให้ กต.พากลับมาอย่างปลอดภัยในเวลานี้เราก็ควรให้กำลังใจกับคนไทยในต่างประเทศที่กำลังจะกลับมาเช่นกัน ขออย่าได้สร้างความรังเกียจกับคนที่จะกลับบ้าน นายชาตรี เผยความในใจสำหรับ คนไทยที่ต้องการเดินทางกลับ ขอให้แจ้งความประสงค์กับ สอท./สกญ. ในพื้นที่ที่ท่านพำนักอาศัย เมื่อได้รับการแจ้งกำหนดการเดินทางกลับไทยให้เตรียมเอกสารที่เกี่ยวข้อง ได้แก่ หนังสือเดินทาง หนังสือรับรองจาก สอท./สกญ. ใบรับรองแพทย์ (Fit to Fly/ Fit to Travel) และหนังสือยินยอมเข้ารับการกักกันตัวขอให้เข้าใจและยอมปฏิบัติตามมาตรการต่างๆของทางการและคำแนะนำทางการแพทย์อย่างเคร่งครัด เพื่อเป็นอีกหนึ่งพลังประเทศไทย ก้าวผ่านวิกฤตินี้ไปอย่างเข้มแข็งได้โดยเร็ว.ทีมข่าวภูมิภาค รายงาน
ปรากฏการณ์ภัยพิบัติโรคระบาดแห่งศตวรรษ จากไวรัสโควิด–19 ส่งผลกระทบอย่างรุนแรงต่อผู้คนทั่วโลก ประเทศต่างๆต้องออกมาตรการจำกัดการเข้า–ออกประเทศ
กระทรวงการต่างประเทศ,กต.,ดอน ปรมัตถ์วินัย,กรมการกงสุล,คนไทยในต่างประเทศ,สถานเอกอัครราชทูต,ข่าววันนี้,ข่าวทั่วไป